b'\n_START_ARTICLE_\n\xc5\xa0olska impro liga\n_START_PARAGRAPH_\n\xc5\xa0olska impro liga (\xc5\xa0ILA) je program improvizacijskega gledali\xc5\xa1\xc4\x8da za mlade, ki poteka pod okriljem dru\xc5\xa1tva IMPRO in deluje nepretrgoma od leta 1997. \xc5\xa0ILA je usmerjena v izobra\xc5\xbeevanje, dru\xc5\xbeenje in gledali\xc5\xa1ko udejstvovanje mladih.\n_START_SECTION_\nKoncept\n_START_PARAGRAPH_\n\xc5\xa0ILA je kombinacija improvizirane gledali\xc5\xa1ke predstave in \xc5\xa1portnega tekmovanja: dve ali ve\xc4\x8d skupin mladih gledali\xc5\xa1kih improvizatorjev se pred ob\xc4\x8dinstvom in dvema sodnikoma pomerita v izvedbi kraj\xc5\xa1ih prizorov oz. t.i. disciplinah, ki so \xc4\x8dasovno omejene. Ob\xc4\x8dinstvo dolo\xc4\x8di temo oz. drugo prvino prizora, skupina improvizatorjev pa odigra prizor v dolo\xc4\x8denem \xc4\x8dasu. Ob\xc4\x8dinstvo s ploskanjem oceni v\xc5\xa1e\xc4\x8dnost prizora od 1 do 5, svojo oceno pa podata tudi sodnika._NEWLINE_Tekmovanje poteka \xc4\x8dez \xc5\xa1olsko leto po turnirskem sistemu na izpadanje s predtekmovalnim delom: v predtekmovalnem delu se vsaka skupina enkrat pomeri z ostalimi nasprotniki. Ponavadi se dve najbolj\xc5\xa1i skupini uvrstita v nadaljnji del tekmovanja, kjer pa potekajo izlo\xc4\x8dilni boji do kon\xc4\x8dnega zmagovalca za dolo\xc4\x8deno sezono oz. \xc5\xa1olsko leto._NEWLINE_Pri projektu vsako leto sodeluje okoli 350 srednje\xc5\xa1olk in srednje\xc5\xa1olcev. Cilj \xc5\xa0ILE je ponuditi mladini spro\xc5\xa1\xc4\x8deno in zanimivo dejavnost, s katero bodo ustvarjalno pre\xc5\xbeivljali prosti \xc4\x8das.'